Luister: Skink ’n koppie tee vir KansaFoto ter illustrasie. (Foto: TeaCora Rooibos/Unsplash) Die dae van virtuele teepartytjies is verby en die jaarlikse Kansa-Spar-tee, wat die afgelope twee jaar ’n virtuele geleentheid was, gaan vanjaar weer volstoom voort. “Die Kansa-Spar-tee is ’n lekker geleentheid waar ons almal weer bymekaar kan kry. Virtuele en bymekaar-kom-geleenthede is net twee verskillende goed,” het Anita Snyders, die volhoubaarheidsbestuurder van die Kankervereniging van Suid-Afrika (Kansa), gesê. Die geleentheid, wat deur 1 600 mense bygewoon gaan word, is ’n reusegeldinsamelingprojek wat deur Kansa van stapel gestuur is. Die tema van die tee lê in “nuwe seisoene” opgesluit. “Alles is nuut – ons is terug bymekaar en daar is nuwe idees en nuwe mense. Dit gaan vir ons uit en uit oor nuwe seisoene.” Dié opwindende geleentheid vind op Woensdag 26 Oktober by die Colosseum Reale in Roodeplaat net noord van Pretoria plaas. Alhoewel talle tafels reeds bespreek is, het mense steeds die geleentheid om gasvrou vir die tee te wees. Dié gasvrou sal haar tafel na hartelus alte fraai dek en nege vroue nooi om heerlik saam tee te drink. Elke tafel sal dan deur ’n rits beoordelaars onder oë geneem word en daar sal natuurlik die geleentheid wees om ’n string heerlike pryse los te slaan. Donnalee Roberts is die seremoniemeester vir die geleentheid, met die musiekgroep The Muses wat heerlike musikale vermaak sal bied. Willem Botha sal ook tydens die geleentheid ’n paar grimeerwenke deel.